ครม.ไฟเขียวมาตรการแก้ ไข่ราคาถูก
โพสต์ทูเดย์&#8211;ครม.เห็นชอบมาตรการแก้ปัญหาราคาไข่ถูก สั่งกระทรวงพาณิชย์จัดงานธงฟ้าและประสานสถานที่ราชการระบายไข่เพิ่ม พร้อมให้ 5 กระทรวงรับซื้อไข่โดยตรงจากผู้เลี้ยงเป็นเวลา 30 วัน
12 ม.ค. 2553

โพสต์ทูเดย์–ครม.เห็นชอบมาตรการแก้ปัญหาราคาไข่ถูก สั่งกระทรวงพาณิชย์จัดงานธงฟ้าและประสานสถานที่ราชการระบายไข่เพิ่ม พร้อมให้ 5 กระทรวงรับซื้อไข่โดยตรงจากผู้เลี้ยงเป็นเวลา 30 วัน
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบให้แก้ไขปัญหาราคาไข่ไก่ราคาถูกเป็นการเร่งด่วน ตามที่กระทรวงพาณิชย์เสนอ หลังจากราคาขายไข่ไก่อ่อนตัวลงมา เหลือฟองละ 2 บาท จากเดิมที่เคยอยู่ที่ฟองละ 2.30 บาท เนื่องจากปริมาณผลผลิตไข่สะสมเพิ่มขึ้นถึง 1.2 ล้านฟองต่อวัน และเกษตรกรผู้เลี้ยงเลื่อนเวลาปล่อยแม่ไก่ออกจากกรงให้นานขึ้น ทำให้ผลผลิตไข่เริ่มล้นตลาด
ทั้งนี้ มอบหมายให้ 5 กระทรวง ประกอบด้วย กลาโหม ยุติธรรม สาธารณสุข มหาดไทย และศึกษาธิการ ให้หน่วยงานในสังกัด อาทิ กองทัพ เรือนจำ โรงพยาบาล และโรงเรียน ติดต่อขอรับซื้อไข่โดยตรงจากเกษตรกรผู้เลี้ยง ในราคา ณ แหล่งผลิต เป็นเวลา 30 วัน จะช่วยระบายไข่ไก่ส่วนเกินได้อย่างน้อยวันละ 1 ล้านฟอง โดยมอบให้กระทรวงพาณิชย์เป็นหน่วยงานกลางในการประสานงานกับหน่วยงานต่างๆกับเกษตรผู้เลี้ยงต่อไป
นอกจากนี้ ให้กระทรวงเกษตรและสหกรณ์การเกษตร ขอความร่วมมือกับผู้ผลิตไก่ไข่และผู้เลี้ยงไก่ ที่มีขนาดฟาร์มตั้งแต่ 1 แสนตัวขึ้นไป ชะลอการนำไก่เข้าเลี้ยง และปลดแม่ไก่เร็วขึ้น จากปกติที่ให้ฟักไข่ที่ประมาณ 80 สัปดาห์ ให้ลดลงมาเหลือ 78 สัปดาห์ เพื่อช่วยลดปริมาณไข่ในตลาดลงได้อีกทางหนึ่ง